[pic] | KOMISIJA EVROPSKIH SKUPNOSTI |

Bruselj, 15.10.2009

COM(2009)542 konč.

POROČILO KOMISIJE SVETU IN EVROPSKEMU PARLAMENTU

o izvajanju Uredbe (ES) št. 48/2004 Evropskega parlamenta in Sveta z dne 5. decembra 2003 o pripravi letne statistike Skupnosti o jeklarski industriji za referenčna leta 2003−2009

POROČILO KOMISIJE SVETU IN EVROPSKEMU PARLAMENTU

o izvajanju Uredbe (ES) št. 48/2004 Evropskega parlamenta in Sveta z dne 5. decembra 2003 o pripravi letne statistike Skupnosti o jeklarski industriji za referenčna leta 2003−2009

KAZALO

1. Uvod 3

2. Koristi statistike o jeklu glede na njene stroške 3

2.1. Pripravljeni podatkovni nizi 3

2.2. Koristi 4

2.2.1. Bilance stanja odpadkov iz jekla in železove litine 4

2.2.2. Poraba goriv in energije ter bilanca stanja električne energije 5

2.2.3. Statistika o naložbah v industriji železa in jekla 5

2.3. Stroški zbiranja statistike o jeklu 5

3. Kakovost statistike o jeklu 7

3.1. Pravočasnost, točnost in popolnost podatkovnih nizov, razpoložljivih za uporabnike 7

3.2. Pravila o zaupnosti 8

4. Sinergija z drugimi statističnimi dejavnostmi Skupnosti 9

4.1. Strukturna statistika podjetij 10

4.2. Statistika o industrijski proizvodnji 10

4.3. Statistika zunanje trgovine 10

4.4. Statistika o porabi energije 11

4.5. Statistike o emisijah v zrak 11

5. Prihodnost statistike o jeklu 11

UVOD

Med obstojem Evropske skupnosti za premog in jeklo (ESPJ) je Komisija (Eurostat) potrebne statistične podatke o jeklarski industriji zbirala neposredno od podjetij v jeklarski industriji na podlagi določb Pogodbe o ustanovitvi Evropske skupnosti za premog in jeklo (Pogodba ESPJ). S sprejetjem Uredbe (ES) št. 1840/2002 Evropskega parlamenta in Sveta z dne 30. septembra 2002 o podaljšanju sistema statistike o jeklu ESPJ po izteku veljavnosti Pogodbe ESPJ[1] se je po izteku veljavnosti Pogodbe ESPJ 23. julija 2002 zagotovilo podaljšanje sistema statistike o jeklu ESPJ do 31. decembra 2002.

Zaradi izvajanja politike Skupnosti o jeklarski industriji se je zdelo primerno po 31. decembru 2002 še naprej zbirati statistične podatke o jeklarki industriji. Glede na to, da ni bilo drugega obstoječega statističnega sistema na evropski ravni, ki bi lahko zadovoljeval potrebe po taki statistiki, je bila na podlagi Pogodbe o ustanovitvi Evropske skupnosti sprejeta nova uredba, tj. Uredba Evropskega parlamenta in Sveta (ES) št. 48/2004 z dne 5. decembra 2003 o pripravi letne statistike Skupnosti o jeklarski industriji za referenčna leta 2003−2009[2]. Uredba (ES) št. 48/2004 določa prehodno obdobje od 2003 do 2009, da se ugotovi, ali se statistika o jeklu lahko vključi v druge statistične sisteme.

To poročilo odraža izvajanje Uredbe (ES) št. 48/2004. Komisija v skladu s členom 9 Uredbe (ES) št. 48/2004 v petih letih od začetka veljavnosti Uredbe (ES) št. 48/2004 Evropskemu parlamentu in Svetu predloži poročilo o njenem izvajanju. Poročilo še zlasti:

(a) oceni koristi izdelanih statistik za Skupnost, države članice ter ponudnike in uporabnike statističnih informacij v primerjavi s stroški zanje;

(b) oceni kakovost pripravljenih statističnih podatkov;

(c) preveri sinergijo z ostalimi aktivnostmi Skupnosti;

(d) predlaga kakršne koli spremembe, za katere meni, da so potrebne za boljše izvajanje Uredbe (ES) št. 48/2004.

KORISTI STATISTIKE O JEKLU GLEDE NA NJENE STROšKE

Pripravljeni podatkovni nizi

Statistika o jeklu zajema podatke o proizvodnji surovega železa, jekla ter ferozlitin (skupina 27.1 statistične klasifikacije gospodarskih dejavnosti v Evropski skupnosti, NACE Rev. 1.1, kot jo določa Uredba Sveta (ES) št. 3037/90 z dne 9. oktobra 1990 o statistični klasifikaciji gospodarskih dejavnosti v Evropski skupnosti[3]).

Na podlagi Uredbe (ES) št. 48/2004 se zberejo naslednje statistične informacije:

(1) letna statistika bilance stanja odpadkov iz jekla in železove litine (v nadaljnjem besedilu: S10);

(2) letna statistika porabe goriv in energije, razčlenjena po vrstah obratov (v nadaljnjem besedilu: S2A);

(3) letna statistika bilance stanja električne energije v jeklarski industriji (v nadaljnjem besedilu: S2B);

(4) poizvedbe o naložbah v industriji železa in jekla, letna statistika o izdatkih (v nadaljnjem besedilu: S3A);

(5) poizvedbe o naložbah v industriji železa in jekla, letna statistika o zmogljivosti (v nadaljnjem besedilu: S3B).

Zgoraj navedene informacije na splošno zbirajo statistični organi držav članic s statističnimi raziskavami, ki so včasih pripravljene v sodelovanju z nacionalnimi združenji zadevne industrije. V nekaterih primerih nacionalna združenja zadevnih industrij podatke neposredno posredujejo Eurostatu.

Eurostat pred objavo oceni statistične podatke. Med različnimi spremenljivkami se opravijo številna logična preverjanja, preveri pa se tudi skladnost podatkov v različnih časovnih obdobjih.

Koristi

Statistika o jeklu je v glavnem orodje za oblikovanje politike in instrument za lažjo pripravo ekonomskih analiz v ustreznem sektorju (ki jih pripravljajo npr. javni organi, podjetja, združenja) ter vir informacij za državljane in podjetja[4]. Na voljo je statistika o številu prenosov podatkovnih razpredelnic Eurostata, ki se lahko uporabi kot merilo zanimanja za statistiko s strani njenih uporabnikov. V letu 2008 so uporabniki podatke iz razpredelnic o statistiki jekla prenesli 1 725 krat. Uporabnike je relativno najbolj zanimala letna statistika o zmogljivosti in letna statistika bilance stanja odpadkov iz jekla in železove litine.

Spodnji pregled uporabe statistike o jeklu temelji na rezultatih raziskave med pomembnejšimi uporabniki informacij, vključno s službami Komisije in Evropsko konfederacijo železarskih in jeklarskih industrij (EUROFER).

Bilance stanja odpadkov iz jekla in železove litine

Statistika o jeklu in železovi litini je med drugim pomembna za spremljanje uporabe navedenih surovin pri proizvodnji jekla zaradi trendov ponudbe in cenovnih trendov na svetovnem trgu za navedene osnovne surovine.

Navedena informacija zlasti pomaga oceniti priporočila na tem področju, kakor je opredeljeno v Sporočilu Komisije „Pobuda za surovine – zagotavljanje preskrbe z nujno potrebnimi surovinami za rast in delovna mesta v Evropi“[5], ter se še posebej uporablja za določanje okvira, ki omogoča trajnostno oskrbo s surovinami iz evropskih virov, in za večjo učinkovitost izkoriščanja virov, ki se uporabljajo za reciklažo.

Poleg tega je uporabna tudi natančnejša informacija o porabi odpadkov iz jekla in železove litine za električne peči, tj. za spremljanje razvoja načinov predelave v elektroobločni peči na eni strani in uporabe odpadkov v konvencionalnih (kisikovih) jeklarnah na drugi strani.

Poraba goriv in energije ter bilanca stanja električne energije

Statistika o porabi goriv in energije ter bilanci stanja električne energije v industriji z visoko porabo energije, kot je jeklarska industrija, daje informacije o porabi energije in proizvodnji v tej industriji. Poleg tega statistika o porabi energije zagotavlja tudi informacije o emisijah okolju škodljivih snovi jeklarske industrije. Navedena statistika je zato uporabna za boj proti globalnemu segrevanju, v katerem Komisija sodeluje.

Letna statistika porabe goriv in energije, razčlenjena po vrstah obratov, je lahko uporaben okvir za primerjalne analize.

Informacije o bilanci stanja električne energije v jeklarski industriji omogočajo, da se po potrebi še dodatno poveča energetska učinkovitost.

Statistika o naložbah v industriji železa in jekla

Komisijo zanimajo podatki o naložbenih odhodkih in največji možni proizvodnji (zmogljivosti) v industriji železa in jekla. Statistika Skupnosti o naložbah in zmogljivosti zlasti prispeva h globalnemu omrežju informacij o svetovni jeklarski zmogljivosti, ki je organizirana v okviru Odbora za jeklo OECD.

Podjetja v jeklarski industriji potrebujejo informacije o naložbah in zmogljivosti iz vsega sveta, da lahko ocenijo prihodnjo premajhno ali preveliko zmogljivost za posamezne razrede jeklenih izdelkov. Poleg tega se lahko na podlagi statističnih podatkov o naložbah v industriji železa in jekla spremljajo različne ravni proizvodnega procesa.

Stroški zbiranja statistike o jeklu

Zbrane so bile informacije o stroških, povezanih z zbiranjem, obdelavo in urejanjem statistike o jeklu. Na posebno raziskavo o stroških v skladu z Uredbo (ES) št. 48/2004 se je odzvalo enajst držav; za nadaljnje tri države so bile informacije o stroških podjetij in nacionalnih statističnih uradov na voljo v splošnejši raziskavi o stroških zbiranja statistike podjetij.

Razpredelnica 2. Rezultati raziskave o stroških podjetij in poročevalskih institucij

Obseg vzorcev, število statističnih enot (1) | Skupno število statističnih enot | Skupno porabljen čas vseh vzorčenih enot (strošek) v urah na leto | Porabljen čas poročevalskih organov v urah na leto |

BE | 14 | 14 | N/V | 7 |

CZ | 37 | 37 | 150 | 276 |

DE | 500 | 500 | 31.5 | 9903(2) |

FR | 53 | 53 | 150 | 150 |

IT | 80 | 80 | 560 | 280 |

LU | 3 | 3 | N/V | 24 |

NL | 1 | 1 | 15 | 10 |

AT | 13 | 13 | 40 | 250 |

PL | 32 | 32 | 500 | 750 |

RO | 19 | 19 | N/V | 845 |

SK | 25 | 25 | 47 | 70 |

SE | 28 | 83 | 224 | 160 |

FI | 4 | 4 | N/V | 50 |

UK | 31 | 31 | N/V | 825 |

N/V= ni na voljo

(1) Enote so lahko podjetja ali enote s podobnimi dejavnostmi.

(2) Nemški podatki o porabljenem času organov vključujejo tudi čas, ki je potreben za zbiranje podatkov o jeklarski industriji, ki jih Uredba (ES) št. 48/2004 ne zajema in se zbirajo samo za nacionalne namene. Časa, porabljenega za podatke, zahtevane samo na ravni EU, ni mogoče ločiti.

Nekatere države niso uspele zagotoviti informacij o času, ki so ga enote potrebovale za izpolnitev vprašalnikov, ker tega ne spremljajo. Devet držav je zagotovilo navedene informacije. Na podlagi razpoložljivih informacij je bilo izračunano, da anketirana enota povprečno porabi 2 uri za izpolnitev vprašalnikov. Vendar pa se čas, ki je potreben za izpolnitev vprašalnikov, v različnih državah zelo razlikuje: od 3,78 minut v Nemčiji[6] do več kot 15 ur na Poljskem. Večina držav, za katere ima Eurostat podatke, je organizirala popis, tako da so vse enote v sektorju prejele vprašalnike. Skupno število zadevnih enot je mogoče izračunati na podlagi informacij, ki so jih predložili posredovalci podatkov, ter informacij o številu podjetij skupine 27.1, NACE Rev.1.1. z več kot 50 zaposlenimi osebami, ki so za države, ki podatkov niso predložile, na voljo v strukturni statistiki podjetij. Skupaj raziskava o zbiranju statistike o jeklu zadeva okrog 1 000 enot.

Ob upoštevanju povprečnega časa, potrebnega za izpolnitev vprašalnikov, se lahko oceni skupni čas, ki ga za izpolnjevanje anket za zbiranje statistike o jeklu porabijo vsa podjetja jeklarske industrije EU. Vsa podjetja jeklarske industrije za raziskavo skupaj porabijo približno 2 000 ur, kar v ocenjenih stroških znaša med 80 000 in 100 000 EUR. Na tej podlagi se zato lahko zdi učinek Uredbe (ES) št. 48/2004 na celotno statistično obremenitev razmeroma nizek. Opomniti pa je treba, da to zadeva zgolj podjetja s 50 ali več zaposlenimi. Skoraj vsa ta podjetja morajo odgovarjati na številne druge statistične ankete, kar pomeni, da je celotna statistična obremenitev za ta posamezna podjetja relativno visoka.

Raziskava o stroških je med drugim pokazala, da so bili stroški poročevalskih organov (nacionalnih statističnih inštitutov in v nekaterih državah industrijskih združenj) v večini primerov višji od stroškov podjetij v sektorju. Ocenjeni skupni stroški na ravni EU za poročevalske organe znašajo med 400 000 in 500 000 EUR, kar približno ustreza 10 000 delovnim uram obdelave in urejanja statistike o jeklu. Skupni stroški zagotavljanja statistike o jeklu za celotno gospodarstvo EU zato lahko po ocenah znašajo med 480 000 in 600 000 EUR.

KAKOVOST STATISTIKE O JEKLU

Pravočasnost, točnost in popolnost podatkovnih nizov, razpoložljivih za uporabnike

V skladu s členom 6(3) Uredbe (ES) št. 48/2004 države članice podatke in metapodatke posredujejo najpozneje v šestih mesecih po koncu referenčnega leta. Vendar pa člen 3 Uredbe (ES) št. 48/2004 določa, da kadar dodana vrednost v stroških faktorjev podjetij v jeklarski industriji držav članic predstavlja manj kot 1 % celotne vrednosti Skupnosti, podatkov o spremenljivkah ni treba zbirati. Ta oprostitev posredovanja podatkov velja za Bolgarijo, Dansko, Estonijo, Irsko, Grčijo, Ciper, Litvo, Latvijo, Madžarsko, Malto, Portugalsko in Slovenijo. Nekatere od teh držav so Eurostatu kljub temu pravočasno posredovale podatke o industriji železa in jekla.

Razpredelnica 3. Zamude pri posredovanju (v dnevih) za statistiko o jeklu, referenčno leto 2007 (v primerjavi s 30. junijem 2008, tj. rokom za posredovanje iz Uredbe (ES) št. 48/2004)

Glede na 1. 2. 2009

Manj kot 1 % dodane vrednosti EU27. |

Kakor je prikazano v razpredelnici 3 je večina držav članic, ki v skladu z Uredbo (ES) št. 48/2004 morajo posredovati statistiko o jeklu, podatke posredovala pred rokom iz Uredbe.

Kar zadeva razširjanje statističnih podatkov, je Eurostat podatke za referenčno leto 2007 ustrezno objavil pred 1. decembrom 2008.

Razpredelnica 4. Statistika o jeklu 2007, delež razpoložljivih podatkovnih polj glede na zahtevana podatkovna polja s strani držav in serije (podatki, objavljeni 1. 9. 2008) (1)

S10 | S2A | S2B | S3A | S3B | Skupaj |

EU | 94 | 89 | 100 | 94 | 94 | 92 |

BE | 100 | 100 | 100 | 100 | 100 | 100 |

BG | 100 | 100 | 100 | 100 | 100 | 100 |

CZ | 100 | 100 | 100 | 100 | 100 | 100 |

DE | 100 | 100 | 100 | 100 | 100 | 100 |

ES | 0 | 0 | 100 | 0 | 0 | 13 |

EE | 100 | 100 | 100 | 100 | 100 | 100 |

FR | 100 | 100 | 100 | 100 | 100 | 100 |

IT | 100 | 100 | 100 | 100 | 100 | 100 |

LU | 100 | 100 | 100 | 100 | 100 | 100 |

NL | 100 | 100 | 100 | 100 | 100 | 100 |

AT | 100 | 100 | 100 | 100 | 100 | 100 |

PL | 100 | 100 | 100 | 100 | 100 | 100 |

RO | 100 | 16 | 100 | 100 | 100 | 56 |

SK | 100 | 100 | 100 | 100 | 100 | 100 |

FI | 100 | 100 | 100 | 100 | 100 | 100 |

SE | 100 | 100 | 100 | 100 | 100 | 100 |

UK | 100 | 100 | 100 | 100 | 100 | 100 |

(1) Države, ki predstavljajo manj kot 1 % celotne dodane vrednosti Skupnosti za skupino 27.1, NACE Rev. 1.1, niso bile vključene v to razpredelnico, razen če so predložile podatke.

Glede na razpredelnico 4 sta samo dve državi, ki sta posredovali podatke, predložili nepopolne podatke. Na razpoložljivost podatkov na ravni EU vpliva dejstvo, da za Španijo manjkajo podatki za leto 2007 v številnih serijah. Glede na to, da španska jeklarska industrija predstavlja znatni del jeklarske industrije EU, pa to negativno vpliva na kakovost agregatov EU, pri katerih je treba oceniti manjkajoče podatke.

Pravila o zaupnosti

V skladu s členom 13(1) Uredbe Sveta (ES) št. 322/97 z dne 17. februarja 1997 o statističnih podatkih Skupnosti[7] podatki, ki jih uporabljajo nacionalni organi in organ Skupnosti za pripravo statističnih podatkov Skupnosti, veljajo za zaupne, kadar je mogoče ugotoviti identiteto neke statistične enote, bodisi posredno ali neposredno, s tem pa tudi razkriti posamezne informacije. Glede na to, da je število podjetij, dejavnih v industriji železa in jekla, omejeno, se številni podatki, posredovani Eurostatu, zaradi zaupnosti ne morejo objaviti. Razpredelnica 5 spodaj ponazarja v kolikšni meri pravila o zaupnosti zmanjšujejo razpoložljivost podatkov[8].

Razpredelnica 5. Zaupna podatkovna polja v deležu predloženih podatkov

S10 | S2A | S2B | S3A | S3B | Skupaj |

Agregat EU (1) | 0 | 22 | 0 | 0 | 0 | 11 |

Vse države poročevalke skupaj | 29 | 41 | 50 | 51 | 55 | 44 |

BE | 0 | 39 | 43 | 14 | 0 | 28 |

BG | 42 | 18 | 43 | 86 | 75 | 39 |

CZ | 25 | 64 | 57 | 64 | 92 | 62 |

DE | 17 | 64 | 21 | 0 | 0 | 38 |

ES (2) | 0 | 14 | 43 | : | 42 | 20 |

EE | 0 | 0 | 0 | 0 | 0 | 0 |

FR | 17 | 54 | 36 | 21 | 67 | 44 |

IT | 8 | 63 | 21 | 21 | 33 | 43 |

LV | 100 | 100 | 100 | 100 | 100 | 100 |

LU | 83 | 55 | 100 | 100 | 83 | 73 |

HU | 0 | 43 | 29 | 43 | 42 | 36 |

NL | 42 | 71 | 71 | 64 | 75 | 68 |

AT | 25 | 78 | 57 | 64 | 83 | 61 |

PL | 33 | 7 | 93 | 86 | 100 | 42 |

RO | 100 | 21 | 100 | 100 | 100 | 59 |

SK | 8 | 2 | 36 | 50 | 50 | 19 |

FI | 0 | 0 | 0 | 0 | 0 | 0 |

SE | 0 | 100 | 21 | 57 | 25 | 28 |

UK | 0 | 0 | 0 | 0 | 0 | 0 |

(1) Delež zaupnih podatkovnih polj agregata EU zadeva referenčno leto 2006.

(2) Delež zaupnih podatkovnih polj za Španijo je bil izračunan na podlagi podatkov iz leta 2006, razen za serijo S2B, za katero so bili uporabljeni podatki iz leta 2007.

Finska in Združeno kraljestvo sta edini državi, iz katerih se lahko razširijo vsi predloženi podatki. Estonija nima jeklarske industrije; statistika za Estonijo ima vrednost „0“. Število zaupnih podatkovnih polj v drugih državah se giblje med 19 % in 100 %. Skupaj zaradi zaupnosti ne more biti objavljenih 44 % posredovanih podatkov. Velik delež zaupnih podatkovnih polj na ravni države resno ogroža uporabo podatkov za analize.

Večina agregatov EU, izračunanih za statistiko o jeklu na podlagi državnih podatkov, ni zaupne narave. Zaradi zaupnosti ne morejo biti objavljeni samo agregati EU nekaterih statističnih podatkov, izračunani na podlagi nacionalnih podatkov, v seriji o porabi goriv in energije, razčlenjeni po vrstah obratov.

SINERGIJA Z DRUGIMI STATISTIčNIMI DEJAVNOSTMI SKUPNOSTI

Ta oddelek analizira do kolikšne mere se lahko drugi statistični podatkovni nizi, ki jih zbira in razširja Eurostat ter zajemajo industrijo železa in jekla, uporabljajo namesto statističnih informacij, ki se trenutno zbirajo in razširjajo v skladu z Uredbo (ES) št. 48/2004.

Strukturna statistika podjetij

Strukturna statistika podjetij (SSP), ki se trenutno zbira o skupini 27.1, NACE Rev.1.1. (proizvodnja surovega železa, jekla ter ferozlitin) na podlagi Uredbe Sveta (ES, Euratom) št. 58/97 z dne 20. decembra 1996 o strukturni statistiki podjetij[9], se lahko uporablja skupaj s statistiko o jeklu ob upoštevanju nekaterih omejitev, kot so primerljivost podatkov[10]. Člen 4 Uredbe (ES) št. 48/2004 določa, da se posredovani podatki nanašajo na spremenljivke enote enovrstne dejavnosti, kot je opredeljeno v Uredbi Sveta (EGS) št. 696/93 z dne 15. marca 1993 o statističnih enotah za opazovanje in analizo gospodarstva v Skupnosti[11], in na podjetja s 50 ali več zaposlenimi.

Vsi podatki SSP, ki jih je objavil Eurostat, so s podjetji povezani kot statistična enota. Poleg tega so velikostni razredi podjetij opredeljeni na podlagi števila zaposlenih glede na SSP in ne na podlagi števila vseh zaposlenih. Zato je težko primerjati podatke SSP in statistične podatke o jeklu. Edine prekrivajoče se informacije so podatki o naložbah, vendar pa je glede na to, da razčlenitev te spremenljivke na velikostne razrede podjetij ni obvezna, težko preveriti, ali je obseg podatkov enak. Vendar pa Uredba SSP ne zahteva takšne podrobne razčlenitve na opredmetena osnovna sredstva, ki bi bila na voljo v statistiki o jeklu.

V tem okviru se zbirajo informacije o naložbah v okolju prijaznejše tehnologije, vključno z naložbami v opremo in čistilne naprave in posebne dodatke proti onesnaževanju (v glavnem oprema za prečiščevanje in nevtralizacijo odpadnih snovi pri proizvodnji) ter naložbe v opremo in naprave, povezane s čistejšo tehnologijo („integrirana tehnologija“). Ne nazadnje pa podatki SSP ne vključujejo podatkov z vidika količine.

Statistika o industrijski proizvodnji

V skladu z Uredbo Sveta (EGS) št. 3924/91 z dne 19. decembra 1991 o uvedbi analize industrijske proizvodnje na ravni Skupnosti[12] se zbirajo informacije o količini različnih jeklenih izdelkov, proizvedenih med referenčnim obdobjem, prvotno namenjenih uporabi v jeklarski industriji. Glede na to, da je v sektorju jeklarske industrije dejavnih relativno omejeno število podjetij, so številni podatki na nacionalni ravni zaupne narave. To ovira uporabo navedenih statističnih podatkov za ekonomske analize.

Statistika zunanje trgovine

Informacije o uvoženih in izvoženih količinah ter vrednosti odpadkov iz jekla in železove litine so na voljo v statistiki zunanje trgovine, ki se zbira na podlagi Uredbe Sveta (EGS) št. 3330/91 z dne 7. novembra 1991 o statističnih podatkih v zvezi z blagovno menjavo med državami članicami[13] in Uredbe Sveta št. 1172/95 z dne 22. maja 1995 o statističnih podatkih v zvezi z blagovno menjavo Skupnosti in njenih držav članic z državami nečlanicami[14]. Te informacije se deloma podvajajo z informacijami, ki se zbirajo kot del letne statistike bilance stanja odpadkov iz jekla in železove litine, vendar pa informacije o domačem izvoru, premikih zalog in potrošnji, ki so na voljo v podatkovnih nizih Uredbe (ES) št. 48/2004, niso na voljo v statistiki zunanje trgovine. Zaradi uporabe pasivnega načela zaupnosti − na podlagi katerega se podatki vedno objavijo, čeprav se nanašajo zgolj na eno podjetje, razen če podjetje izrecno zahteva nerazkritje svojih podatkov − za te izdelke ni zaupnih podatkov.

Statistika o porabi energije

Statistika o energiji zagotavlja informacije o porabi različnih energentov v industriji železa in jekla. Vendar pa ti podatki niso razčlenjeni po vrstah obratov, kakor to zahteva Uredba (ES) št. 48/2004. Informacije, ki so na voljo v statistiki o porabi energije, so zato na tej ravni preveč agregirane, da bi lahko nadomestile podrobne informacije, ki so na voljo v zbranih podatkih na podlagi Uredbe (ES) št. 48/2004.

Statistike o emisijah v zrak

Statistika Evropske agencije za okolje o emisijah v zrak zagotavlja informacije o emisijah toplogrednih plinov industrije železa in jekla. Te informacije so uporabne za merjenje vpliva industrije železa in jekla na okolje.

PRIHODNOST STATISTIKE O JEKLU

Glede na to, da Uredba (ES) št. 48/2004 zajema zbiranje podatkov samo za referenčna leta 2003−2009, lahko prenehanje prehodnega obdobja pomeni, da se statistika o jeklu, ki jo zajema ta uredba, po prehodnem obdobju ne bo več zbirala.

Sporočilo Komisije „Bolje oblikovani predpisi za rast in delovna mesta v Evropski uniji“ z dne 16. marca 2005[15] je poenostavitev opredelilo kot enega od prednostnih ukrepov za EU. V Sporočilu Komisije o zmanjšanju obremenitve poročanja, poenostavitvi in določanju prednostnih nalog na področju statistike Skupnosti[16] je bila ta obveznost natančneje usmerjena na statistiko. Boljše določanje prednostnih nalog statistike je opredeljeno kot temeljni element procesa poenostavitve. Za izbiro prednostnih področij za poenostavitev je ključnega pomena ocenitev ustreznosti in uporabnosti statistike za politiko EU ter stroškov, ki jih s pripravo statistike Skupnosti imajo države članice, anketiranci in Evropska komisija. Čeprav podpora pripravi (nacionalne statistike in) statistike Skupnosti predstavlja zgolj majhen delež skupnega upravnega bremena, ki ga imajo podjetja, se obremenitev šteje kot mnogo večja. Na ravni Skupnosti mora Komisija zato še naprej skušati prispevati k skupnim prizadevanjem za zmanjševanje obremenitve. Posledično se mora Komisija vedno znova odločati o prednosti bodisi novih statističnih dejavnosti (globalizacija, podnebne spremembe) bodisi obstoječih zahtev za statistiko, s čimer se bo statistični program postopoma uravnotežil.

Odločitev o morebitnem prihodnjem zbiranju vseh ali le dela statističnih podatkov, kakor jih opredeljuje Uredba št. 48/2004, po prehodnem obdobju, bi zato morala temeljiti na premisleku o prednostnih nalogah, obremenitvi za podjetja v sektorju in prizadevanjih Komisije, da jih zmanjša. Glede na to, da je število podjetij v sektorju majhno, so skupni stroški Evropske unije za organizacijo zbiranja in urejanja podatkov omejeni. Vendar pa to zadeva zlasti večja podjetja, ki so že vključena v mnoge druge raziskave in jih vprašalnik statistike o jeklu še dodatno obremeni. Poleg tega podatki iz računovodskih izkazov podjetja niso vedno na voljo.

Jeklarska industrija je edini sektor v nekmetijskem gospodarstvu, v katerem se zbirajo podrobni podatki o uporabi surovin, porabi energije po vrstah obratov, naložbah in zmogljivosti. Ni razloga za redno pripravo tako podrobne statistike v posameznem sektorju. Da bi ohranili čim nižjo obremenitev podjetij, bi lahko potrebo po podatkih zadovoljili s posebnimi ad hoc študijami in ne z redno pripravo uradne statistike.

Zaradi potrebe po jasnem določanju prednostnih nalog na statističnem področju, na podlagi analize stroškov zbiranja podatkov, uporabe statistike o jeklu in razpoložljivosti podatkov, povezanih s sektorji s podobnimi usmeritvami v Evropski uniji, predlog uredbe za nadaljnje zbiranje statističnih podatkov o jeklu ni predviden. Zaradi tega statistike o jeklu − kakor je opredeljena z Uredbo (ES) št. 48/2004 − za referenčna leta po letu 2009 ne bo na voljo.

[1] UL L 279, 17.10.2002, str. 1.

[2] UL L 7, 13.1.2004, str. 1.

[3] UL L 293, 24.10.1990, str. 1.

[4] Opozoriti je treba, da je težko natančno opredeliti uporabnike statistike o jeklu, zlasti uporabnike, ki razpoložljive podatke o jeklarski industriji povzemajo iz podatkovne baze Eurostata. Edina informacija, ki je na voljo o uporabi podatkovne baze Eurostata, je število ustreznih prenosov iz podatkovne baze Eurostata.

[5] COM(2008) 699 konč.

[6] Ocena, ker je podatek, ki ga zahteva Uredba (ES) št. 48/2004, vključen v mesečno raziskavo za nacionalne namene.

[7] UL L 52, 22.2.1997, str. 1−7.

[8] Podatki o zaupnosti iz razpredelnice 5 se zelo razlikujejo od države do države. Razlogi za to so med drugim različna nacionalna pravila o zaupnosti in nerazkritju nekaterih podatkov zaradi „pravila prevladujočega“, ki se uporablja v številnih državah in v skladu s katerim se podatkov ne razširja, če en ali dva anketiranca obvladujeta podatke za več kot določen odstotek.

[9] UL L 14, 17.1.1997, str. 1−24.

[10] Opozoriti je treba, da je bila Uredba (ES, Euratom) št. 58/97 razveljavljena z Uredbo (ES) št. 295/2008 Evropskega parlamenta in Sveta z dne 11. marca 2008 o strukturni statistiki podjetij (UL L 97, 9.4.2008, str. 13). Proizvodnjo surovega železa, jekla ter ferozlitin bo zajemala skupina 24.1., NACE Rev.2.

[11] UL L 76, 30.3.1993, str. 1.

[12] UL L 374, 31.12.1991, str. 1.

[13] UL L 316, 16.11.1991, str. 1.

[14] UL L 118, 25.5.1995, str. 10.

[15] COM(2005) 97 konč.

[16] COM(2006) 693 konč.